O fetiță româncă în vârstă de 6 ani a fost găsită teafără, după ce un hot britanic a furat mașina în care se afla micuța, relatează The Guardian.

Incidentul a avut loc în estul Londrei. Fetița se afla în mașină alături de tatăl său, care s-a întâlnit cu un bărbat pentru a-i vinde autoturismul. Însă acesta s-a urcat la volan și a dispărut cu mașina în care se afla și Beatrice Felicia, fetița de șase ani.

Micuța a fost găsită de bunica ei, însă nu se știe cum a reușit să scape, au declarat polițiștii, care urmează să stea de vorbă cu ele imediat ce vor găsi un translator, întrucât nici fetița, nici bunica ei nu vorbesc limba engleză. Potrivit Daily Star, fetița este de origine română și a fost găsită la mai puțin de o zi de la incidentul care ar fi avut loc marți seară.

Autoritățile încearcă acum să ia urma mașinii și să îl aresteze pe suspect. Potrivit poliției, acesta este un bărbat asiatic, în vârstă de aproximativ 30 de ani.